ഈഴുവത്തിരുത്തി പാക്കേജിന് ശാപമോക്ഷം പൊന്നാനി: ട്രഷറിയിലെ സാങ്കേതിക കുരുക്കില് പെട്ട് അനിശ്ചിതത്വത്തിലായ ഈഴുവത്തിരുത്തി പാക്കേജിന് ശാപമോക്ഷം. ഇനി പാക്കേജിലെ പദ്ധതികള് നടപ്പാക്കാന് തടസ്സങ്ങളില്ല. ഈഴുവത്തിരുത്തിയിലെ ഗ്രാമീണ റോഡുകള് ഉള്പ്പെടെ പശ്ചാത്തല വികസനത്തിന് കഴിഞ്ഞ സര്ക്കാരിന്റെ ബഡ്ജറ്റിലാണ് ഈഴുവത്തിരുത്തി പാക്കേജ് അനുവദിച്ചത്. ഫണ്ട് ലഭ്യമാക്കുന്നതുമായി ബന്ധപ്പെട്ട് ട്രഷറി ഹെഡിലുണ്ടായ സാങ്കേതിക പ്രശ്നങ്ങള് കാരണം പദ്ധതി അനിശ്ചിതത്വത്തിലായിരുന്നു. ഇതിനാണിപ്പോള് പരിഹാരമായിരിക്കുന്നത്. ഈഴുവത്തിരുത്തി പാക്കേജ് പൊതുമരാമത്ത് പ്രവൃത്തിയായാണ് ബഡ്ജറ്റ് വകയിരുത്തിയത്. പി.ഡബ്ല്ള്യു. ഡിയുടെ ട്രഷറി ഹെഡിലാണ് തുക വകയിരുത്തിയിരുന്നത്. ഗ്രാമീണ റോഡുകളുടെ നിര്മ്മാണം പൊതുമരാമത്ത് പ്രവൃത്തികളില് ഉള്ക്കൊള്ളിക്കാനാകാത്തതിനാല് തദ്ദേശ സ്വയംഭരണ വകുപ്പിന് കീഴിലെ പ്രവൃത്തികളായി മാറ്റുകയായിരുന്നു. പാക്കേജിന്റെ നടത്തിപ്പില് വകുപ്പ് മാറ്റം നടത്തിയെങ്കിലും ട്രഷറിയിലെ പി.ഡബ്ല്യു.ഡി ഹെഡില് അനുവദിച്ച പണം തദ്ദേശഭരണ ഹെഡിലേക്ക് മാറ്റിയില്ല. തുടര്ന്ന് പണം പിന്വലിക്കാനാകാത്ത സ്ഥിതിയുണ്ടായി. കരാറുകാര്ക്ക് ലഭ്യമാകാതായതോടെ പാക്കേജിലെ പ്രവൃത്തികള് നിലച്ചു. ഈഴുവത്തിരുത്തി പാക്കേജിന്റെ ട്രഷറി ഹെഡ് തദ്ദേശ സ്വയംഭരണ വകുപ്പിലേക്ക് മാറ്റിക്കൊണ്ടുള്ള നടപടി പൂര്ത്തിയായതോടെയാണ് കുരുക്കഴിഞ്ഞിരിക്കുന്നത്. പദ്ധതികള് കുരുങ്ങി അമ്ബതോളം പദ്ധതികളാണ് പാക്കേജിന്റെ ഭാഗമായുള്ളത്. ഇതില് പത്തില് താഴെ മാത്രമാണ് പൂര്ത്തിയായിട്ടുള്ളത്. പാക്കേജിലെ പ്രവൃത്തികള് മുന്നോട്ടു പോകുന്നതിനിടെയാണ് ട്രഷറി കുരുക്ക് പ്രതിസന്ധിയായി മാറിയത്. പാക്കേജിന്റെ ഭാഗമായുള്ള നാലുകോടി രൂപയുടെ ടെന്ഡര് നടപടികള്ക്ക് നഗരസഭ കൗണ്സില് നേരത്തെ അംഗീകാരം നല്കുകയും നിര്മ്മാണപ്രവൃത്തികള് ആരംഭിക്കുകയും ചെയ്തിരുന്നു. ചിലത് പൂര്ത്തിയായെങ്കിലും ഫണ്ട് ലഭ്യത പ്രതിസന്ധിയിലായതോടെ ബാക്കിയുള്ളവ കരാറുകാര് തുടങ്ങിയില്ല.